Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 153/14/6601	Banská Bystrica, 22.4.2015
EEČ : 2-45-116-2015

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v presne nezistenom čase približne okolo 21.30 hodiny dňa 04.02.2014 v reštaurácii horského hotela Kráľova studňa nad obcou Dolný Harmanec v okrese Banská Bystrica počas firemnej akcie spoločnosti Maxmar po vzájomnej výmene názorov s XXXXX, nar. 12.05.1993 túto udrel pravou rukou zovretou v päsť do oblasti ľavého spánku a lícnej kosti, následkom čoho spadla na zem, následne k nim prišla jej matka XXXXX, nar. XXXXX, ktorá obvinenému vynadala, strhla mu z tváre dioptrické okuliare a rozlomila ich na polovicu, na čo ju obvinený udrel čelom hlavy do tváre v oblasti nosa, čím spôsobil XXXXX, nar. 12.05.1993 otras mozgu s bezvedomím, zlomeniny spodiny a bočnej steny ľavej očnice, zlomeniny prednej steny dutiny ľavej čeľuste s posunom dovnútra a pomliaždenie tváre vľavo s opuchom a krvným výronom v podkoží, ktoré zranenia si vyžiadali dobu liečenia v trvaní od 05.02.2014 do 28.02.2014 a XXXXX, nar. XXXXX spôsobil otvorenú zlomeninu kostí nosa s krvácaním navonok z nosových prieduchov a s tržnozmliaždenou ranou kože v oblasti nosa a pomliaždením tváre v okolí, ktoré zranenia si vyžiadali dobu liečenia od 05.02.2014 do 23.04.2014

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Podľa § 216 odsek 3 Trestného poriadku obvinenému ukladám povinnosť nahradiť poškodeným XXXXX, nar. XXXXX škodu vo výške 2.980,04 €, XXXXX, nar. 12.05.1993 vo výške 3.487,81 €  a Union zdravotná poisťovňa a.s., Bratislava vo výške 2.287,82 € v priebehu skúšobnej doby 

Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením  povereného príslušníka OOPZ  Banská Bystrica-východ pod ČVS:ORP – 367/OV-BB-2014 z 23.09.2014 bolo  podľa § 206 ods. 1 Tr. por. vznesené obvinenie  XXXXX za prečin ublíženia na zdraví podľa § 156 ods. 1 Trestného  zákona,  ktorého sa dopustil na tom skutkovom základe, ako je uvedené vo výrokovej časti uznesenia.

V priebehu skráteného vyšetrovania boli k veci vypočutí - obvinený XXXXX, svedkyňa-poškodená XXXXX, svedkyňa-poškodená XXXXX, svedkyňa-poškodená XXXXX a  svedok XXXXX.
Z výpovede obvineného vyplýva, že sa ku skutku v plnej miere priznáva. Je mu to veľmi ľúto, motívom jeho konania bol skrat, nakoľko sa nezvykne biť a nevie, prečo tak reagoval. Škodu, ktorú spôsobil je ochotný uhradiť.
Svedkyňa-poškodená XXXXX uviedla, že od obvineného žiada náhradu škody spôsobenú trestným činom v celkovej výške 2.980,04 € a svedkyňa-poškodená XXXXX vo výške 3.487,81 €, ktorá škoda spočíva z náhrady škody za bolesť, náhrady škody z titulu trov právneho zastúpenia  a náhrady straty na zárobku počas práceneschopnosti
Svedkyňa-poškodená XXXXX, za poisťovňu Union žiada náhradu škody vo výške 2.287,82 €.

Dňa 26.02.2015 bol Okresnej prokuratúre v Banskej Bystrici v uvedenej trestnej veci doručený návrh povereného príslušníka na podanie obžaloby.

 V zmysle ust. § 3 ods. 2 zák. č. 550/2003 Z.z. o probačných a mediačných úradníkoch bol  02.03.2015 konajúcou prokurátorkou udelený súhlas na vykonanie mediácie a spisový materiál bol s príslušným pokynom zaslaný mediačnej a probačnej úradníčke na Okresný súd v Banskej Bystrici.

Dňa 23.03.2015 a následne po doplnení dňa 17.04.2015 bola mediačnou úradníčkou tunajšieho okresného súdu predložená správa o výsledku mediácie. Obvinený v  rámci mediácie vyhlásil, že spáchal skutok, pre ktorý je stíhaný a svoje konanie úprimne oľutoval. Škodu, ktorú spôsobil je ochotný uhradiť v splátkach do 18 mesiacov. Následne boli dňa 06.03.2015 a 10.04.2015 uzatvorené dohody o náhrade škody medzi obvineným XXXXX a poškodenými XXXXX, XXXXX a XXXXX.

Vykonaným dokazovaním v prípravnom konaní bolo preukázané, že obvinený svojím konaním naplnil všetky zákonné znaky skutkovej podstaty prečinu ublíženia na zdraví podľa § 156 ods. 1 Trestného zákona.

Obvinený v rámci prípravného konania vyhlásil, že skutok, ktorý mu je kladený za vinu spáchal. Toto vyhlásenie urobil slobodne, vážne, zrozumiteľne a určito. Konanie oľutoval. 

Podľa § 156 ods. 1 Tr. zák. sa prečinu ublíženia na zdraví dopustí ten, kto inému úmyselne ublíži na zdraví.
	
V zmysle ust. § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu, podmienečne zastaviť trestné stíhanie, ak:
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a
c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Obvinený sa v prípravnom konaní ku skutku priznal a svoje konanie úprimne oľutoval. Zároveň sa dopustil prečinu, za ktoré trestný zákon ukladá trestnú sadzbu vo výmere 6 mesiacov  až tri roky. Obvinený  v prípravnom konaní škodu neuhradil, avšak uzatvoril dohody o náhrade škody, čím splnil podmienku uvedenú v ustanovení § 216 Trestného poriadku.

Obvinený nie je z miesta trvalého bydliska bližšie charakterizovaný.  Priestupkovo bol doposiaľ prejednávaný 2 krát. Súdom doteraz trestaný nebol. Uznesením prokurátora Okresnej prokuratúry XXXXX pod sp. zn. 3 Pv 739/06 zo 16.08.2007 bolo voči nemu zastavené trestné stíhanie a schválený zmier podľa § 220 Trestného poriadku.

S poukazom na tieto skutočnosti možno vyvodiť záver, že obvinený spĺňa zákonné podmienky pre podmienečné zastavenie  trestného stíhania.

Podľa § 216 ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

Podľa § 216 odsek 3 Trestného poriadku sa obvinenému, ktorý uzatvoril s poškodeným dohodu o náhrade škody v uznesení o podmienenčnom zastavení trestného stíhania uloží, aby škodu v priebehu skúšobnej doby uhradil.

Vzhľadom na okolnosti prípadu, na osobu obvineného ako aj vzhľadom na uzatvorenú dohodu o náhrade škody som mu určila skúšobnú dobu v trvaní 18 mesiacov, ktorú považujem za dostatočnú.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavlina Zlochová
prokurátorka